Аднак урад БССР і Узброеныя Сілы, дыслакаваныя на тэрыторыі рэспублікі, на Дэкларацыю ніяк не адрэагавалі. Армія праводзіла планавую баявую падрыхтоўку ў адпаведнасці з распараджэннямі міністра абароны СССР, захоўваючы пры гэтым поўны нейтралітэт. Больш за тое, колькасць войскаў на тэрыторыі рэспублікі расла, дасягнуўшы да жніўня 1991 года каля 300 тысяч вайскоўцаў і вольнанаёмных. Ды і канцэнтрацыя вайсковых часцей і злучэнняў на тэрыторыі БССР была самай высокай у Еўропе. Адзін ваенны прыпадаў на 43 чалавекі грамадзянскага насельніцтва. Пры гэтым ва Украіне — на 98, а ў Расіі — на 634.